Y ri achiꞌaꞌ israelitas ri can cꞌo quikꞌij chiriꞌ pa tinamit Jerusalem,
yecꞌo cꞌa achiꞌaꞌ ri xequitek el cꞌa riqꞌui ri Juan ri Bautista.
Xequitek cꞌa ye sacerdotes y achiꞌaꞌ ri ye levitas nibix chique,
riche (rixin) chi xbequicꞌaxaj chare ri Juan chi tubij wi ya riyaꞌ ri Cristo.
Y riyaꞌ can xukꞌalajsaj wi chiquiwech chi ma ya ta riyaꞌ.
Ri Juan can kitzij wi ri xubij chique,
ruma xubij cꞌa chique:
Ma yin ta cꞌa riyin ri Cristo.
Y yacꞌariꞌ tek ri achiꞌaꞌ ri ye takon el,
xquicꞌutuj chic cꞌa chare:
¿Yit achique cꞌa riyit?
¿La ma yit ta cami riyit ri profeta Elías ri xkꞌalajsan ri ruchꞌabel ri Dios ojer ca?
xechaꞌ chare.
Pero ri Juan xubij:
Ma yin ta riyin,
xchaꞌ chique.
Cꞌacꞌariꞌ ri achiꞌaꞌ riꞌ xquicꞌutuj chic cꞌa jun bey chare:
¿La ma yit ta cami riyit ri profeta ri nikꞌalajsan ri ruchꞌabel ri Dios ri kacꞌaxan rutzijol chi nipe?
xechaꞌ chare.
Pero riyaꞌ xubij:
Ma yin ta,
xchaꞌ.
Yacꞌariꞌ tek can xquicꞌutuj chic cꞌa chare:
¿Yit achique cꞌa riyit?
Ruma riyoj nicꞌatzin cꞌa chake chi niketamaj el yit achique cꞌa riyit,
y yariꞌ ri nbekabij chique ri ye takayon pe kiche (kixin).
Takꞌalajsaj cꞌa awiꞌ chkawech,
xechaꞌ chare.
Ri Juan xubij cꞌa chique ri achiꞌaꞌ riꞌ:
Yin cꞌa riyin riꞌ ri xunataj ca ri profeta Isaías chupan ri ruchꞌabel ri Dios,
tek xubij:
Cꞌo cꞌa jun achi ri xturek cꞌa ruchiꞌ pa jun desierto riche (rixin) chi xtubij chique ri winek ri xqueꞌapon riqꞌui:
Tichojmirisaj apo rubey ri Ajaf,
xtichaꞌ chique.
Quecꞌariꞌ tzꞌibatajnek ca,
y yin cꞌa riyin riꞌ,
xchaꞌ ri Juan chique.
Ri achiꞌaꞌ cꞌa ri xetak el riqꞌui ri Juan,
ye ri ye cachibil ri fariseos.
Y riyeꞌ xquicꞌutuj chic cꞌa chare:
¿Achique cꞌa ruma tek riyit yeꞌaben bautizar ri winek,
wi xa ma yit ta riyit ri Cristo,
ni xa ma yit ta chukaꞌ ri Elías,
ni ma yit ta ri profeta ri nikꞌalajsan ri ruchꞌabel ri Dios ri kacꞌaxan rutzijol chi nipe na?
xechaꞌ chare.
Y ri Juan xubij cꞌa chique:
Riyin riqꞌui yaꞌ yenben wi bautizar ri winek,
pero chicojol riyix cꞌo cꞌa jun achi ri ma iwetaman ta ruwech,
y Riyaꞌ xtipe chuwij ca riyin re chkawech apo,
pero can ya Riyaꞌ ri cꞌo nabey que chinuwech riyin.
Y riyin can ma yin rucꞌamon ta (takal ta chuwij) riche (rixin) chi nquir ri ruximbel ri ruxajab.
Y ronojel cꞌa reꞌ,
ya ri chiriꞌ pa Betábara xbanatej wi,
ri lugar ri cꞌo jucꞌan chic ruchiꞌ ri raken yaꞌ Jordán,
ri acuchi (achique) yeruben wi bautizar winek ri Juan.
Pa rucaꞌn kꞌij tek ri Juan ri Bautista xutzꞌet chi petenak ri Jesús cꞌa riqꞌui riyaꞌ,
xubij:
Yareꞌ xoka ri achiꞌel Alaj Carneꞌl ri takon pe ruma ri Dios,
riche (rixin) chi nrelesaj quimac ri winek ri yecꞌo chuwech re ruwachꞌulef.
Y yareꞌ ri nutzijon chiwe,
tek xinbij chi chuwij cꞌa riyin xtoka na jun achi ri can sibilaj nim rukꞌij que chinuwech riyin,
y can cꞌo tek riyin cꞌa ma jane quinalex ta.
Y riyin ma wetaman ta ruwech achique chi achi riꞌ.
Pero riche (rixin) chi nikꞌalajsex chare re tinamit Israel,
rumariꞌ xipe chi yenben bautizar ri winek riqꞌui yaꞌ.
Y ri Juan xukꞌalajsaj cꞌa chukaꞌ y xubij:
Riyin can xintzꞌet cꞌa ri Lokꞌolaj Espíritu tek xka pe chilaꞌ chicaj achiꞌel nika jun palomax,
y xka pa ruwiꞌ y can xcꞌojeꞌ riqꞌui.
Y riyin ri chiriꞌ can cꞌa ma jane cꞌa wetaman ta ruwech achique chi achi riꞌ.
Pero ri Dios ri yin takayon pe riche (rixin) chi yenben bautizar ri winek riqꞌui yaꞌ,
can rukꞌalajsan wi cꞌa chic chinuwech chi tek xtintzꞌet chi nika pe ri Lokꞌolaj Espíritu y xtika pa ruwiꞌ jun achi y can xticꞌojeꞌ riqꞌui,
ya cꞌa achi riꞌ ri nibano bautizar quiche (quixin) ri winek riqꞌui ri Lokꞌolaj Espíritu.
Wacami xintzꞌet yan cꞌa.
Y rumariꞌ nkꞌalajsaj chi ya Riyaꞌ ri Rucꞌajol ri Dios.